Krajniak, Milan, minister práce, sociálnych vecí a rodiny SR (2021-12-03):
Vážený pán podpredseda, z úcty k poslancom, ktorí si našli čas a napriek tejto hodine prišli debatovať, by som sa chcel vyjadriť vecne k niektorým poznámkam, ktoré spomenul pán poslanec Tomáš, a čiastočne aj k tomu, čo hovoril pán poslanec Mazurek. Chcel by som vás informovať o tom, že sme pozorovali na jar počas lockdownu taký zaujímavý jav, že krivka v zariadeniach sociálnych služieb sa zalomila alebo proste bola na vrchole skôr, ako sa zalomila tá krivka v celej spoločnosti. To znamená, všimli sme si, že akoby tá situácia v zariadeniach sociálnych služieb o kúsok, nejaký časový kúsok predchádzala ten stav spoločnosti, a preto sme veľmi pozorne sledovali aj teraz na jeseň, ako sa vyvíja počet nakazených alebo pozitívnych a počet tých, ktorí sú v karanténe – či už zamestnancov, alebo klientov v zariadeniach sociálnych služieb. Zatiaľ to vyzerá tak, že zhruba pred desiatimi dňami alebo pred siedmimi až desiatimi dňami sa tá krivka zalomila. To znamená, že počet ľudí, ktorí sú v zariadeniach sociálnych služieb pozitívni alebo sú v karanténe, začal klesať alebo klesol prvýkrát signifikantne. Robíme aj štatistiky podobného typu v Sociálnej poisťovni a na úradoch práce, lebo to je tiež nejakým spôsobom regionálne rozvrstvené, sú to ľudia, ktorí prichádzajú do styku s inými občanmi v nadpriemernej miere, než je bežná populácia, a to, že by sa tá krivka mala zalomiť, sa potvrdilo aj zhruba pred tými siedmimi dňami aj v týchto segmentoch, ktoré sme schopní nejakým spôsobom pozorovať. Čiže chcem vás informovať o mojom osobnom postoji, zatiaľ je to môj osobný postoj, ale ja si myslím, že by sa nemali, pán poslanec Tomáš, tie opatrenia sprísňovať. Skôr si myslím, že by sme mali ísť skôr cestou, a to teraz berte, že vám to hovorím ako môj názor na základe poznania tých dát, ktoré dostávame, že by sme mali ísť cestou takou, že tie opatrenia, ktoré sa dajú veľmi ľahko skontrolovať, ako napríklad to, že po 20. hodine by človek naozaj, pokiaľ nejde k lekárovi alebo do práce, z práce, nemal vychádzať von. To je opatrenie, ktoré sa dá skontrolovať a dáva zmysel, lebo obmedzuje proste mobilitu, to by som asi zachoval, ale tie ostatné opatrenia by som prehodnotil smerom k uvoľneniu. To je môj osobný názor na základe dát, ktoré... Máme dohodu takú, že v pondelok si vezmeme všetky dáta za posledných desať dní, vyhodnotíme ich, uvidíme, ako sa zmení tá situácia. Mne sa zdá, že sme na vrchole tej vlny. Čo sa týka prvej pomoci. Pán poslanec, nedá sa podľa mňa kritizovať to, že nejaká pomoc je nízka, a súčasne odmietať približne 500 miliónov eur, ktoré môže ísť na pomoc tým najviac postihnutým segmentom. Budete si musieť vybrať medzi týmito dvomi stanoviskami, pretože to, o čom budeme rokovať alebo o čom budete rokovať o malú chvíľu, spôsobí presne to, že nám to vie umožniť zhruba 500 až 600 miliónov eur posunúť práve tým najviac postihnutým segmentom, tým, ktoré sú aj teraz najviac postihnuté. To sú služby. Tie, ktoré sú zavreté. Budete si musieť vybrať, akým spôsobom chcete argumentovať. Či chcete dať viac peňazí na pomoc týmto dotknutým subjektom alebo menej peňazí. Ale nedá sa argumentovať obojím. Myslím si, že máme objektívne kritérium, na základe ktorého môžme posúdiť, že či tá prvá pomoc, ktorá je vyplácaná od apríla 2020, je alebo nie je efektívna. My sa tu môžme sporiť, hovoriť si nejaké argumenty na základe pocitov, emócií, ale je tu jeden podstatný fakt. Aj vy osobne, aj vaši kolegovia dnes v HLAS-e, pred tým v SMER-e ste hovorili, že tu budeme mať pandémiu nezamestnaných. Okrem prvotného nábehu po prvotnom lockdowne, ktorý robila ešte Pellegriniho vláda, a ja ju za to neodsudzujem, že ho urobila, nevedeli ste, že ako sa bude covid vyvíjať, ale faktom je, že jeho dôsledkom bolo, že nám nabehlo asi 70-tisíc nezamestnaných vtedy. Ale odvtedy sa nám darí nielenže držať túto úroveň nezamestnaných na tejto úrovni, ale počet nezamestnaných na Slovensku klesá. A klesá napriek tomu, to vám môžem už teraz povedať, že z tých predbežných čísel vyplýva, že aj za mesiac november s najväčšou pravdepodobnosťou bude pokles nezamestnanosti, nie, ako by sme očakávali v tejto situácii, že by tam mal byť nárast nezamestnanosti. To je asi také kritérium, na základe ktorého sa dá odhadnúť, či pomoc na udržanie pracovných miest funguje, alebo nie. Od apríla 2020, kedy tá prvá pomoc bola spustená, sme nemali nižší počet nezamestnaných ako teraz v tomto období, teraz k tomuto dňu. To znamená, tá prvá pomoc zjavne, zjavne funguje. Zjavne funguje. Už sme na stave, ktorý je nižší, ako bol v apríli 2020. Napriek tomu, že sme mali ďalšie vrátane tejto vlny, tak by sme mohli povedať, že dve až tri vlny pandémie. Kedykoľvek som pripravený s vami o tom debatovať, podložiť si to aj číslami. Chápem, že ste opozičný poslanec a musíte argumentovať tak, aby ste vládu kritizovali, však je to aj správne, aj my môžme robiť chyby, ja som vám dokonca vďačný, keď na niektorú chybu, ktorú možno sme si neuvedomili, nás niekedy upozorníte, pretože nie som v tomto, ako by som povedal, že politicky ješitný, keď niečo môžme opraviť k lepšiemu, tak to opravme, ale myslím si, tie fakty, ktoré som povedal, svedčia o tom, že tá prvá pomoc bola nastavená dobre. Lebo plní svoj účel. Lebo znižuje počet ľudí bez práce, čo je ešte lepší stav, ako keby iba udržiavala v práci tých ľudí, ktorých v práci udržať chcem, lebo to je pomoc na udržanie pracovných miest. V tomto zmysle tá pomoc funguje aj v porovnaní s ktoroukoľvek európskou krajinou veľmi dobre. Ďakujem, pán podpredseda, skončil som.